b'\n_START_ARTICLE_\nKoconogi \xc4\x8duk\n_START_SECTION_\nOpis\n_START_PARAGRAPH_\nKoconogi \xc4\x8duk je nekoliko ve\xc4\x8dji in vitkej\xc5\xa1i od navadnega \xc4\x8duka saj zraste med 22 in 27\xc2\xa0cm in ima razpon kril med 50 in 60\xc2\xa0cm. Od navadnega \xc4\x8duka se lo\xc4\x8di tudi po bolj pokon\xc4\x8dni dr\xc5\xbei, debelej\xc5\xa1i glavi in dalj\xc5\xa1em repu. Ima izrazito obrazno masko in velike, rumeno obrobljene o\xc4\x8di._NEWLINE_Po zgornji strani telesa je rjave barve s svetlimi pegami in svetlej\xc5\xa1ih ramenih, po spodnji strani pa je prete\xc5\xbeno bele barve s svetlo rjavimi pokon\xc4\x8dnimi progami._NEWLINE_Samci se ogla\xc5\xa1ajo z melodi\xc4\x8dnimi toni ug ug ali du-du-du po navadi sprva nara\xc5\xa1\xc4\x8dujo\xc4\x8de, takoj za tem pa \xc5\xa1e padajo\xc4\x8de.\n_START_SECTION_\nRaz\xc5\xa1irjenost\n_START_PARAGRAPH_\nKoconogi \xc4\x8duk \xc5\xbeivi v vi\xc5\xa1je le\xc5\xbee\xc4\x8dih iglastih gozdovih, redkeje tudi v me\xc5\xa1anih, raz\xc5\xa1irjen pa je od Pirenejev in Alp do Kam\xc4\x8datke ter v Severni Ameriki._NEWLINE_Pri nas lovi samo pono\xc4\x8di predvsem majhne glodavce in majhne ptice._NEWLINE_Gnezdi aprila in maja v gnezdih v drevesnih duplih, kamor samica izle\xc5\xbee od 3 do 6 jajc.'